Цу заманчохь, кертахь етт боцчу доьзална, мацалла неIарехь яра. Иштта таронаш еш, адамана жимма чу са догIуш дара. ЦIа дугIуш, белхи вовшахкхете, жимма аьтту хуьлура нехан. Колхозехь бара болх, амма цигахь къинхьегаман деношна луш долу ялта доьзал батте баккха а ца тоьара. Цухенахьлерачу кхетамца, уггаре дикачу хьолехь бара юьртара хьехархой (церан беттан алапа 40-80 сом дара), пенсионераш, инвалидаш (цара оьцура I2-I00 сом). Къайлах-къулах кегийра нах кхечу махкашка балха оьхура – хIирийн, гIебартой-балкхарийн махка шахтанашка; оьрсийн мехкашка совхозашка гIишлош ян. Иза магош дацара – шабашник ву олий, Iедало хьийзавора. ТIаьхьо бIаьста-гурахь аренашка кемсаш тIехь болх бан оьхура. Гуьржийн махкахь бIарийн тIамарш мехе евлча, дика аьтту хилира нехан - хIоранан кертахь бIараш хиларна. Делахь а оцу бIарийн цхьа дакъа колхозана луш дара, леррина кехат ца хилча, б1арийн т1амарш Гуьржи махка яхьа йиш яцара, колхозана дIаделчи бен, докъар даккха йиш яцара. Кертахь кхобучу бежанна, дуьйчу кханна тоьхна барам бара. Масала, инвалида, пенсионера, хьехархочун бакъо яцара I5 сотел сов беш хила, жима-доккха кхааннал сов бежана хила, ткъа колхозан декъашхойн и барам к1еззиг лакхара бара. Суна шера дагадогIу: талламхоша тхан беш юьстина, сов яьлла 5 сотина т1оьхула тракторца нох текхош, ткъа цу тIехь яра хьаса баьккхина хьаьжкIаш (дерриг рицкъа хIетахь хьаьжкIаца дара). Билгал даккха деза цхьа х1ума: хьехархошна, инвалидашна баттахь хIора син цIарах 9 кила дама, я ахьар духкура. Иза доккха хIума хетара (хIинца-м кегирхойн белар эккхар ду), дукха хьолахь и Бенара (I0 чакх.), йа Энгана дукъара (I7 чакх.), машенна дуьхьал вахана, вирана тIехь, я стерчийн салазехь дадезаш нислора – хIуьттаренна санна цу дийнахь догIа, я ло хуьлура, ткъа юьрта некъ бацара. Зама хала яра аьлла ца Iаш, юьртахойн барт бара, вовшашца яхь яра, дика-вон цхьаьна луьстара. Дера, весаш, дар-дацар, наггахь кегийраша буй-тIара дар а ма нислора нахана юкъахь. Массо адаман а кхачамбацар ду и, хIун дер ду тIаккха. Делахь а и тайпа хьал хIоьттича, нехан иман, хьекъал, собар ма тоьара дов сихха дIадерзо, доьзалшна юкъахь барт бан а. Адамашна парг1ато хила йолаелира Хрущев д1аваьккхина, Брежнев Советин пачхьалкхан коьрте веъча...